  Виталий Пронин 20-тӥ даурлэн кутсконаз туала Удмуртилэн оглюкетэз Вятка губерние пыре вал. Татын 1,5 миллион котыр адями улӥз - 60 процент ӟучъёс, 27 процент удмуртъёс. Со вакытэ 99,7 процентэз удмуртъёс гурт удысын ужазы. Дышетскем муртъёс туж ӧжыт вал. Озьы ке но соос - чиньыен лыдъямон адямиос - быгатӥзы бадӟым ӧтчам люканы. Россиысь удмуртъёслэн нырысетӥ съездзы кутскон сётӥз Удмурт автономия кылдытонлы. Татьяна Ишматова, «Удмурт Кенешлэн» тӧ-роез:- Нырысетӥ съезд дырысен 100 ар ортчиз ни ке но, отын ӝутэм ужпумъёс али но азямы сыло на: дышетонын шугъяськонъёс но, лулчеберетэз азинтон но, калыкъёсын валче улон но. Даур ортчыса но, асьмеос адӟиськом: ӧм быре, кылмы улэп, быгатэммыя сое утьыны тыршиськом.Съездэз дунъяно ке туннэ нуналэ, со вамыш дырыз дыръя лэсьтэмын вал. Тау карыны кулэ асьме азьветлӥсьёсмылы, нимаз автономия кылдытыны кутскон сётэмзы понна. Та съездын со сярысь вераськизы но решение кутӥзы.Мон туж данъяськисько, асьмелэн азьветлӥсьёсмы сыӵе визьмоесь, азьлане учкыны быгатӥсесь вылӥллям шуыса. Удмуртъёсты пеймыт, дышетскымтэ калык шуо вал ке но, со дыръёсы ик макем паймымон югдытӥсьёсмы вал ни: Трокай Борисов, Константин Яковлев, Максим Прокопьев, Кузебай Герд. Троссэ съездэ пыриськемъёсты ӧм но тодылэ - нош макем паймымон адямиос вылӥллям пӧлазы.Шумпотӥсько, асьмелэн съездлэсь 100 арзэ пусйыны луонлыкмы вань шуыса. Отчы пыриськыны мылкыд карисьёс трос: Удмуртиысь сяна, Татарстанысь, Башкортостанысь, Марий Элысь, Киров но Пермь улосъёсысь. Озьы, даур вис карыса, удмуртъёс съезд ортчытэм интые нош ик люкаськозы - али со юртын Казаньысь федерал университетлэн филиалэз интыяськемын.Николай Кузнецов, писатель, историк:- Удмуртилэн Шор кун архиваз туж тунсыко материалъёс утиськемын Россиысь удмуртъёслэн ны-рысетӥ съездзы пумысен. Тодӥськом, татчы 9 уездысь 78 делегат ветлэмын шуыса. Пӧлазы тросгес вал крестьянъёс но дышетӥсьёс, озьы ик пыриськизы священникъёс, азьвыл офицеръёс, купецъёс.Озьы ке но та дырозь котькуд делегат сярысь тыро-пыдо вераны ум быгатӥське. Бугыръяськыса мон шедьтӥ ӧтчаме пыриськем ог 40 пала адямиез. Пичи ке но ивор, туспуктэм - делегат син шоры йӧтымон, тодэ кыльымон луэ. Огласянь, мыным юрттӥз репрессиос улэ шедем удмуртъёсты бугыръяме но, оже пыриськем геройёсты утчан уже но. Малы ке шуоно, съездэ ветлэм делегатъёс пӧлын вань войнае пыриськемъёс но. Кылсярысь, Можгалась Петров Михаил Никифорович - Нырысетӥ дунневыл ож вакытэ кык Георгий киросъёсын пусъемын вал.Конечно, вазьгес кутскысалмы ке, та уж узыргес тодэ ваёнъёсын тырмысал. Тани 1975-тӥ арын улэпесь на вал съездэ пыриськем кышномуртъёс Евдокия Афанасьевна Князева но, Анна Фёдоровна Фёдорова но П. Гороховлэн кузпалыз Анна Кирилловна Кириллова. Соку соосын пумиськись но, соослэсь юалляськись но ӧз луы. Табере сомындаез вунэмын ни!100 ар талэсь азьло та съездэз удмуртъёс ортчытӥзы бигер, пор калыкен оградын но огвакытэ. Выль малпанъёсын но ӟеч осконъёсын огъя бадӟым тулкыме зымизы. Вераме потэ созэ, удмуртъёслэн таӵе огазеясь ужрадъёссы Глазов уездын но вал - 1917-тӥ но 1918-тӥ аръёсы. Озьы ке но лымшор палась удмуртъёслэн калыкез бугыртон, ӝуткан, ужъёсты одӥг кужмо ӧре радъяны быгатонлыксы золгес вылэм, лэся. Соин Трофим Борисов но Константин Яковлев быгатӥзы бадӟым ӧтчам люканы Алабгое, татын юнмаз удмурт калыклэн асваланэз. Валентин Тубылов, «Удмурт Кенешлэн» дано президентэз:- Съездлэн кужымез удмуртъёслы азинскыны паськыт сюрес усьтӥз. Со дорозь удмурт калыкез лыдэ басьтӥсь, солэсь мылкыдзэ юась вал-а? Шонерак верано ке, азьветлӥсьёсмы нимаз кариськыны ӧй ке дӥсьтысалзы, удмуртъёс кыӵе ке калык пӧлы суралтӥськысалзы ини. Шу-ом, коми-пермякъёс сямен, ӟучъёс пӧлын сылмысалзы. Нош съезд бурдъяськытӥз удмуртъёсты. Съезд кутскон сётӥз Удмурт автономия кылдытонлы. Озьы 2020-тӥ арын пусъёмы удмурт кунлыкмылэсь дауръем юбилейзэ. SONY DSCКарл Пономарёв, профессор, история наукаосъя доктор:- Ӧтчамын ӝутэм 11 юан пӧлысь, валамон, тужгес секытэз вал удмурт калыклэн азьлане сюресэз, кудпала кариськонэз. Вакытэз но сыӵе тупаз соку. Мынӥз Граждан ож, куашкам эксэй империысь потӥзы Польша, Украина, Белоруссия, Закавказье, Туркестан. 1918-тӥ арын эрико луиз Финляндия. Россиын со вакытэ федерация сярысь малпанъёс вӧлмыны кутскизы. Средней Поволжье котырысь трос выжыё калыкын но пӧртэм мылкыдъёс вал. Бигер националистъёс ӧтизы башкир калыкен суро Урал но Волга штатъёс кылдытыны - сое Россилэсь нимаз карыны чаклазы. Татчы поръёсты но чувашъёсты ӧтьыны малпазы на. Мукетыз ӵектон вал РСФСР-е пырись удмурт автономия кылдытыны. Делегатъёс пумит кариськизы бигеръёсын ӵош Россилэсь висъяськыны, куаразэс сётӥзы совето Россиын удмурт автономия кылдытон понна - нырысь-валысь со Прикамской губерния луыны кулэ вал, шоркарен Сарапулэз лыдъяны чакламын вал.Та малпанзэс удмуртъёс азьланьтӥзы 2-тӥ но 3-тӥ съездъёсазы. Отысен кутскиз Удмурт Элькунмылэн историез - 1920-тӥ арын 4-тӥ ноябре кутэмын решение Вотятской (берло нимазы Вотской) автономной область кылдытон сярысь.Елена Скворцова  